DA Den Europæiske Unions Tidende C 293/10

Offentliggørelse af en ansøgning om ændring i henhold til artikel 50, stk. 2, litra a, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 293/07

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»LENTAJA PARDINA DE TIERRA DE CAMPOS«

EF-Nr.: ES-PGI-0105-01002-07.06.2012

BGB ( X ) BOB ( )

1. Afsnit i varespecifikationen, som berøres af ændringen

— ☒ Produktets betegnelse — ☒ Beskrivelse — ☒ Geografisk område — ☒ Bevis for oprindelse — ☒ Produktionsmetode — ☒ Tilknytning — ☒ Mærkning — ☒ Krav i nationale bestemmelser — ☒ Andet (angives nærmere) — Kontrolorgan

2. Type ændring

— ☒ Ændring af enhedsdokument eller resuméark —  Ændring af varespecifikationen for en registreret beskyttet oprindelsesbetegnelse (BOB) eller beskyttet geografisk betegnelse (BGB), for hvilken hverken enhedsdokumentet eller resuméet er offentliggjort —  Ændring af varespecifikationen, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændringer

Produktets betegnelse: Den beskyttede geografiske betegnelse forenkles ved at fjerne ordet »Pardina«, således at den beskyttede geografiske betegnelse nu er »Lenteja de Tierra de Campos«. Linser af sorten Pardina er de eneste, der er omfattet af varespecifikationen for den beskyttede geografiske betegnelse »Lenteja de Tierra de Campos«, hvilket betyder, at »Pardina« og »Tierra de Campos« er to betegnelser for det samme. I betragtning af at en beskyttet geografisk betegnelse dækker over et produkt, som fremstilles i en bestemt region eller et bestemt distrikt, anses det for mere hensigtsmæssigt at bevare betegnelsen »Tierra de Campos« end betegnelsen »Pardina«. Endvidere vil fjernelse af sortsnavnet fra den geografiske betegnelse forhindre forveksling med andre Pardina-linser, som dyrkes uden for BGB-området, jf. bestemmelserne i artikel 3, stk. 2, i forordning (EF) nr. 510/2006.

Beskrivelse: Afsnittet om produktets kemiske egenskaber slettes.

Varespecifikationen indeholder en angivelse af minimumsfedtindholdet i de tørrede linser. Ifølge den ledsagende undersøgelse har fosforniveauet i jorden betydning for fedtindholdet i linserne. Minimumsfosforniveauet er fastlagt i afsnittet »Produktionsmetode« og er indirekte med til at fastsætte minimumsfedtindholdet. Endvidere er linsernes fedtindhold meget lavt, ligesom det generelt er i bælgplanter, og de forskelle, der kan være mellem forskellige sorter, giver ikke produktet øget værdi eller særlige kvalitetsegenskaber.

Varespecifikationen indeholder ligeledes en angivelse af minimumsraffinoseindholdet i de tørrede linser. Den ledsagende undersøgelse viser, at et lavere raffinoseindhold er kendetegnende for Pardina-linser, men ikke for Tierra de Campos-sorten, eftersom Pardina-linser, der dyrkes uden for dette område, indeholder de samme mængder. Derfor giver det ikke mening at anvende raffinoseindholdet som et træk ved linser, der dyrkes inden for BGB-området.

Som følge af ovennævnte ændring af »Produktets betegnelse« ændres betegnelsen også i dette afsnit.

Geografisk område: Henvisninger til tilladelser givet eller kontrol foretaget af kontrolorganet slettes for ikke at begrænse retten til fri bevægelighed.

Bevis for oprindelse: Henvisninger til tilladelser givet eller kontrol foretaget af kontrolorganet slettes for ikke at begrænse retten til fri bevægelighed.

Produktionsmetode: Minimumsfosforniveauet i jorden reduceres fra 100 til 10 mg/kg. De maskiner, der anvendes i emballageindustrien, er ikke beskrevet i detaljer. Emballagetyperne slettes til fordel for »overholdelse af relevant lovgivning«. Henvisninger til tilladelser givet eller kontrol foretaget af kontrolorganet slettes også for ikke at begrænse retten til fri bevægelighed.

Fosfor (P2O5) ≥ 10 mg/kg. I henhold til varespecifikationen kræves der et minimumsfosforindhold på 100 mg/kg i jorden på BGB-registrerede jordstykker, baseret på analyser foretaget af 176 jordstykker i området. Faktisk henvises der i afsnittet »Tilknytning« i varespecifikationen til et »gennemsnitligt fosforindhold i jorden på 151,69 mg/kg, som er relativt lavt og noget varierende«. Vi mener, at der var en fejl i ordlyden af den oprindelige varespecifikation, da de førende spanske eksperter i jordbundsforhold Urbano Terrón, André Gros-Domínguez Vivancos og López Ritas-López Medina [sic] vurderer, at fosforindholdet i jord med meget høje niveauer ligger på 22,90 mg/kg for almindelig jord og på mellem 41,22 og 80,15 mg/kg for lerjord (jorden i Tierra de Campos er lerholdig). I den ideelle situation, dvs. hvor jorden er lerholdig, er det meget høje fosforindhold mindre end de 100 mg/kg, der er angivet i varespecifikationen. I lyset af dataene fra de tre eksperter kan det fastslås, at et fosforindhold (mg/kg P2O5) på 151,69 er et meget højt niveau.

De jordbundsanalyser, der er foretaget i løbet af de sidste fire år af 950 jordstykker i BGB-området, hvor Pardina-linserne fra Tierra de Campos blev dyrket, viste, at linseslutproduktet fra jordstykker med et fosforniveau på ≥ 10 mg/kg havde meget fine organoleptiske egenskaber i overensstemmelse med kravene i varespecifikationen.

I lyset af ovenstående mener vi, at der var en fejl i transskriptionen af resultaterne og fosforniveauerne i undersøgelsen, som må have været på 15,16 mg/kg med en standardafvigelse på ± 8,2. Disse numeriske data ville stemme overens med følgende sætning i den ledsagende undersøgelse: »Det gennemsnitlige fosforindhold er relativt lavt og noget varierende, men højere i de tilgrænsende områder«. Derfor mener vi, at det korrekte minimumskrav for fosfor P2O5 i jorden er 10 mg/kg.

Emballageindustri: I varespecifikationen beskrives hver eneste af de maskiner, der anvendes til rensning og behandling af linserne. Disse maskiner vil sandsynligvis blive udskiftet som følge af »teknologiske fremskridt«, hvilket indebærer, at varespecifikationen skal ændres. Derfor fjernes henvisningerne til typen af maskiner, der anvendes i emballageindustrien, i overensstemmelse med bestemmelserne i artikel 9, stk. 1, i forordning (EF) nr. 510/2006.

Emballagetyper: I henhold til den gældende varespecifikation skal linserne pakkes i pakker a 1-10 kg, men kantiner og cateringbranchen efterspørger pakker a 15 kg. Eftersom »kvalitetsstandarden for visse tørrede eller tørrede og afskallede bælgfrugter, der er emballeret og beregnet til salg på hjemmemarkedet« i Spanien giver mulighed for visse typer emballage på op til 25 kg, vurderedes det, at det var bedre at overholde gældende lovgivning end at angive specifikke emballagetyper. Endvidere påvirker emballagetypen ikke produktets kvalitet, og det menes således at være bedre ikke at angive emballagestørrelser.

Tilknytning: De kvantitative oplysninger om det gennemsnitlige fosforindhold i jorden slettes i lyset af forrige afsnit.

Mærkning: Ordlyden i dette afsnit ændres med henblik på en tilpasning til forordning (EF) nr. 510/2006 og (EF) nr. 1898/2006.

Som følge af ovennævnte ændring af »Produktets betegnelse« ændres betegnelsen også i dette afsnit.

Henvisninger til tilladelser givet eller kontrol foretaget af kontrolorganet slettes for ikke at begrænse retten til fri bevægelighed.

Alle henvisninger til etiketten på produkter, hvori dette BGB-produkt indgår som en ingrediens, fjernes fra afsnittet »Mærkning« i varespecifikationen, da Kommissionen allerede har fastlagt retningslinjer på området (EUT C 341 af 16.12.2010, s. 3), og Kommissionen anbefalede, at bestemmelser vedrørende anvendelse af en betegnelse, der er registreret som en BOB eller BGB i mærkningen af andre fødevarer, i princippet ikke skulle medtages i varespecifikationen for den pågældende betegnelse.

Krav i nationale bestemmelser: Dette afsnit ajourføres, og loven om vin inkluderes sammen med dekretet om processen til håndtering af ansøgninger om optagelse i EF-registret.

Kontrolorgan: Den kompetente myndighed for officielle kontroller i Castille y Léon, som er ansvarlig for at sikre overholdelse af varespecifikationen, er Instituto Tecnológico Agrario de Castilla y León.

Den ansøgende sammenslutning for de foreslåede ændringer er kontrolorganet for den beskyttede geografiske betegnelse »Lenteja Pardina de Tierra de Campos«.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»LENTEJA DE TIERRA DE CAMPOS«

EF-Nr.: ES-PGI-0105-01002-07.06.2012

BGB ( X ) BOB ( )

1. Betegnelse

»Lenteja de Tierra de Campos«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Det beskyttede produkt er frø af arten Lens culinaris ssp. Culinaris, af sorten microsperma og gruppen Europea, som er beregnet til konsum. Salgsproduktet betegnes Pardina.

Fysiske og morfologiske egenskaber

Linserne har en brun eller gråbrun overflade med et mønster af sorte prikker, men kan i nogle tilfælde have et sortspættet mønster, der dækker hele overfladen. Kimbladene er gule. Den andel af linserne, som ikke besidder ovennævnte egenskaber, må maksimalt være 2 %, og disse linser må ikke forringe produktets generelle udseende. På det smalleste sted skal linsens diameter være mindst 3,5 mm. Der godtages kun 4 % linser med en mindre diameter.

Organoleptiske egenskaber

Overfladen er glat, skallen og frøhviden skal være forholdsvis blød, frøhviden en smule klæbrig, kun lidt grynet, melet og bitter.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Produktionen af linser finder sted i det afgrænsede geografiske område.

3.6. Specifikke regler vedrørende udskæring, rivning eller emballering osv.

Salget af linser i løs vægt er ikke omfattet af den beskyttede geografiske betegnelse.

3.7. Specifikke mærkningsregler

Enhver type emballage, som linserne transporteres i med henblik på konsum, skal være forsynet med en nummereret etiket indeholdende EF-symbolet, der angiver en beskyttet geografisk betegnelse, og betegnelsen »Lenteja de Tierra de Campos«.

Etiketterne skal påklæbes under emballeringen på en sådan måde, at de ikke kan genbruges.

Logoet for beskyttet geografisk betegnelse er som følger:

4. Præcis afgrænsning af det geografiske område

Landbrugsområdet (med et areal på 9 175 km2) dækker dele af de fire nordvestlige provinser i Castille y León (León, Palencia, Valladolid og Zamora).

De distrikter, der udgør det afgrænsede geografiske område, er:

— i provinsen Léon: distrikterne Esla-Campos og Sahagún

— i provinsen Palencia: distrikterne Campos, Cerrato og Saldaña-Valdavia

— i provinsen Valladolid: distrikterne Centro, Sur og Tierra de Campos

— i provinsen Zamora: distrikterne Benavente y Los Valles, Campos-Pan og Duero Bajo.

5. Tilknytning til det geografiske område

5.1. Det geografiske områdes egenart

Klima: Klimaet er halvtørt med en gennemsnitlig årlig nedbørsmængde på 464 mm, en gennemsnitlig minimumstemperatur på – 9 °C og en gennemsnitlig maksimumstemperatur på 18,6 °C. Januar er den koldeste måned, og juli den varmeste.

Der er næsten otte måneder med frost, og de mest regnfulde måneder er maj og november.

Disse betingelser gør det muligt at opnå gode fugtighedsforhold, der gavner spiringen i den mest almindelige såperiode (november), en passende vækst (i maj måned det følgende år) samt en hurtig og effektiv tørring af linserne i juni og juli, hvor temperatur- og sollysbetingelserne er mest gunstige som følge af sammenfaldet med sommersolhvervet, der gør det lettere at oplagre linserne uden at få problemer med svampe og bakterier. Den lave vintertemperatur er desuden med til naturligt at bekæmpe skadedyr.

Jordbundsforhold: De væsentligste kendetegn ved jordbundsforholdene i produktionsområdet er det høje lerindhold, der kendetegner Tierra de Campos, den neutrale eller basiske pH-værdi, det lave indhold af organiske stoffer og de normale kaliumværdier og forholdsvis lave fosforværdier, der imidlertid er højere end i de tilgrænsende områder. For at opnå et produkt, som i høj grad tilpasser sig de påkrævede organoleptiske egenskaber, er der fastlagt minimumskrav til organiske stoffer i jorden (hvilket giver produktet en mindre melet konsistens), til kalium (hvilket giver produktet en mere smøragtig konsistens og gør det mindre bittert) og til fosfor (hvilket gør skallen mindre hård og produktet mindre bittert).

Fysisk geografi: Området har en flad topografi, ligger 750 m over havet og har et for landdistrikter typisk udseende. Der er kun få hindringer for at udføre landbrugsarbejde, selv om der er risiko for erosion. Det nordlige område ligger lidt højere, og det højeste punkt her ligger godt 1 000 m over havet, mens højden falder til 650 m over havet i området omkring floden Valderaduey i den sydvestlige del.

5.2. Produktets egenart

Plantematerialet stammer fra de lokale økotyper, der gennem årene har tilpasset sig de agroklimatiske forhold i området, samt de kommercielle varianter, der er blevet fremavlet af ovenstående typer.

Plantematerialet er robust, modstandsdygtigt over for de fleste skadedyr og sygdomme, har en god tilpasningsevne over for tørke, og udbyttet vurderes til at være gennemsnitligt.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Højden er en meget væsentlig faktor, da områdets lave gennemsnitlige højde (750 m) sammenlignet med tilgrænsende områder indebærer, at skallen bliver mere jævn og linsen mere smøragtig og mindre bitter.

Der er fastsat minimumskrav til organiske stoffer i jorden (hvilket gør produktet mindre melet), til kalium (hvilket gør produktet mere smøragtigt og mindre bittert) og til fosfor (hvilket gør skallen mindre hård, produktet mindre bittert og mere fedtholdigt).

Henvisning til offentliggørelsen af varespecifikationen

[Artikel 5, stk. 7, i forordning (EF) nr. 510/2006 (4)]

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.

(4) Se fodnote 2.